Han deltok to ganger i ski-VM: under VM 1939 i Zakopane ble han beste italiener i kombinasjonen med en 10.-plass. I utfor og slalåm kom han på henholdsvis 10.- og 9.-plass. Bedre gikk det to år senere, da VM ble arrangert i Cortina d’Ampezzo, der han oppnådde medaljer i alle tre disiplinene. I utfor og kombinasjonsøvelsen tok han sølv, begge ganger bak tyske Josef Jennewein, mens han tok bronseplassen i slalåm. Etter andre verdenskrig avgjorde det internasjonale skiforbundet (FIS) at dette verdensmesterskapet ikke kunne regnes for gyldig, siden flere nasjoner på grunn av de politiske omstendighetene ikke hadde anledning til å delta. Alle medaljer mistet sin offisielle status.